NUUSFLITS NUUSAGENTSKAP 15 November 10:30 vm
# Besoekers aan die Krugerwildtuin word aangeraai om hul voertuie by die vulstasies by Skukuza en Krokodilbrug vol te maak nadat die vulstasie by die Onder-Sabie-kamp die naweek in 'n brand vernietig is. Die wildtuin se woordvoerder, Isaac Phaahla, sê die brand by die vulstasie is deur weerlig veroorsaak. Phaala sê die brand is egter vinnig geblus deur die park se span brandbestryders onder leiding van Piet van Wyk. Die terrein word as 'n voorsorgmaatreël gemonitor. Dit is in hierdie stadium nog onbekend wanneer die vulstasie weer funksioneel sal wees.
# Ezemvelo KZN Wildlife, met die ondersteuning van Wildlife ACT, het 'n daling in getalle in die provinsie opgemerk, van sowel die bedreigde en krities bedreigde aasvoëlspesies wat in bome nesmaak. Die daling is hoofsaaklik weens geteikende vergiftiging. Wildlife ACT sê hul noodreaksiespan het onlangs gereageer op 'n vermoedelike vergiftiging in die noorde van die provinsie. Die span het die karkas van 'n volwasse witrugaasoël opgespoor. Hulle sê hoewel dit naby 'n kraglyn gevind is, kan vergiftiging nie uitgesluit word nie weens die teenwoordigheid van dooie vlieë. Hulle sê dit is nodig om op alle voorvalle te reageer om terreinontsmetting moontlik te maak.
# En, 'n bekende vervaardiger van ontwerper-jeans help nou om stortingsterreine skoon te hou van denim en dra daarmee by tot die positiewe invloed wat die herwinning van dié gewilde tweedehandse klere kan inhou. 'n Woordvoerder van Levi's sê die maatskappy se veldtog behels die herwinning van ou jeans vir 'n Gautengse inisiatief, Clothes to Good. Hulle vervaardig items soos drasakke wat van denim gemaak is. Levi's sê die projek het nie net 'n lewensvatbare inkomstestroom geskep nie, maar dit vergemaklik ook die hergebruik van 'n materiaal wat baie natuurlike hulpbronne benodig om dit te vervaardig.